﻿ Revista Vox Philosophiae http://revista.filozofie.eu/ ISSN 2100-0069 Revista Vox Philosophiae Recenzie: Nietzsche şi filosofia interpretării Ioana Baciu George Bondor, Dansul măştilor. Nietzsche şi filozofia interpretării, Ed. Humanitas, Bucureşti, 2008, 340 p. ISBN: 978-973-50-1879-5, ISBN-10: 978-973-50-1879-5 1 Revista Vox Philosophiae http://revista.filozofie.eu/ ISSN 2100-0069 Miza analizei pe care domnul Bondor o face asupra gândirii nietzscheene aste desluşirea modului în care Nietzsche aplică acea „filozofie a interpretării”. Din concluzia cărţii recenzate, aflăm că acest tip de filozofie este „critica însăşi, cu rezultatul ei cu tot” (p. 307). Astfel, titlul „Dansul măştilor” folosit de domnul Bondor s-ar referi la acel joc al interpretărilor. Totul participă la devenirea lucrurilor, ca într-un dans, însă se impune devoalarea iluziilor, aparenţelor, a măştilor O altă precizare demnă de menţionat, de asemenea prezentă în „Concluzie”, e aceea că, pentru Nietzsche, interpretările sunt măşti, aparenţe, în momentul în care se prezintă drept adevăruri. Oricât de mult ne-am dori să identificăm, să interpretăm ceea ce un autor ar dori să exprime, trebuie să ţinem cont de faptul că sub o mască a sa, pe care bucuroşi o devoalăm, se ascunde o alta. Şi aşa, la infinit, măştile se prind într-un dans al lor, condus ba de-o mască, ba de alta. Aşa cum ne prezintă şi domnul Bondor, Nietzsche afirmă că în cultură nu se poate observa altceva decât derularea unui cortegiu de măşti. Aceste măşti sunt reprezentate de figurile puse în mişcare de filozofie, precum eul, conştiinţa, spiritul, substanţa, lucrul în sine. Acestea, alături de metafizică, morală, religie, sunt măşti ce ascund alte măşti (p. 22). Astfel, sintagma „dansul măştilor” reprezintă o metodă genealogică, acea destrucţie a culturii şi filosofiei, ce pune în lumină felul în care „măştile” se nasc, sunt asumate, sunt puse şi scoase fără încetare, înfloresc şi decad (pp.22-23). În „Introducere”, domnul Bondor prezintă conceptele sistematizate în a sa carte; astfel(pp. 26-27): 1.În primul capitol: forţă şi voinţă de putere; 2.În al doilea capitol: conceptul de interpretare ca fenomen universal; 3.În al treilea capitol: interpretarea genealogică; 4.În al patrulea capitol: nihilismul; 2 Revista Vox Philosophiae http://revista.filozofie.eu/ ISSN 2100-0069 5.În al cincilea capitol: metafizica. Capitolul I, „De la forţă la voinţa de putere” prezintă concepte precum forţa şi voinţa de putere. Forţa ar fi neidentificabilă ca atare, fiind de neobservat în sine, noi observând doar efectele , „traducerile” ei. Forţa ar fi un element al omului ce ar duce la fenomene morale, culturale, sociale, religioase şi politice. Forţele se constituie în centre de forţă, formând fiecare obiect. Forţele se intersectează întâmplător unele cu altele, punctele lor de intersecţie fiind „asemenea unor configuraţii cu stabilitate provizorie, aflate în permanentă schimbare”(p.35). În acelaşi capitol aflăm că forţele sunt ţinute laolaltă de acea „lume interioară”, acea „voinţă de putere” (p.36). Astfel, voinţa de putere este inerentă forţei, fiind „elementul genealogic al forţei, deopotrivă diferenţial şi genetic”. Tot în primul capitol, domnul Bondor vorbeşte despre voinţa de putere şi sferele realului (p.53), dar şi despre splendoarea calităţilor: valoare şi evaluare (p. 61). În al doilea capitol al cărţii recenzate, întâlnim conceptul de interpretare ca fenomen universal. Aici, ni se vorbeşte despre interpretare ca desemnând actul ca atare al voinţei de putere (p. 77). O definiţie ar fi: „semnifică procesul creator care dă seama atât de constituţia ei internă, cât şi de acţiunile prin care ea se exprimă” (ibidem). Interpretarea ar mai fi şi „ideea prezenţei universale a voinţei de putere sau, mai corect spus, a voinţelor de putere, întotdeauna plurale” (p. 79). O interesantă distincţie între interpretare, percepţie şi perspectivă se regăseşte în cadrul subcapitolului: „Condiţia lumii anorganice. Piatra ca interpretare”. Astfel (p.93): 1.Interpretarea: „Numeşte actul cel mai general al raportării voinţei de putere la lume”. 2.Percepţia. „Desemnează interpretarea din care absentează medierea”. 3.Perspectiva. „Se referă la interpretarea «mincinoasă», cea în care intervin abuziv mediatori de tot felul”. O concluzie a acestui capitol este formulată de domnul Bondor astfel: „Modul în care introducem în lucruri sensuri şi valori se află în dependenţă de 3 Revista Vox Philosophiae http://revista.filozofie.eu/ ISSN 2100-0069 forţele ce acţionează în noi, de tipul de voinţă pe care îl întruchipăm, adică de tipul de om pe care î realizăm în propria noastră viaţă”. În capitolul 3, „Genealogie şi istorie”, este vorba despre conceptul de interpretare genealogică. Astfel, în subcapitolul „De la critica raţiunii la genealogie” ne este prezentată o scurtă istorie a preocupărilor filosofilor legate de genealogie (Hesiod, Antichitate, discursul filosofic modern, tematizările raţionaliste: Descartes, Spinoza, Leibniz, Kant, empirismul) (p. 113-115). În subcapitolul „Măştile şi morala resentimentului” este prezentat sensul noţiunii de genealogie ca fiind acea „modalitate de descoperire a multitudinii lor de origini, multiplelor accidente, deviaţii, erori ce dau naştere valorii unui fenomen” (p. 122). Genealogia trebuie, de asemenea, „să scoată la iveală ca realitate care, deşi se află dintotdeauna ca suprafaţă, nu ne mai este accesibilă din cauza prejudecăţilor noastre” (p. 125). Această realitate e doar jocul interpretărilor, genealogia izvorând din acest joc. „Genealogia este exclusiv o întreprindere a omului, un act ce face omul să fie un actor principal, cu sarcini limitate” (p. 132). Un alt aspect demn de reţinut legat de genealogie este că ea „îşi îndreaptă atenţia către contextul local din care a erupt, la un moment dat, evenimentul cercetat” (p. 139). Nietzsche priveşte cultura lumii sale ca pe o mină, aflată în declin. Valorile se aplatizează, modul cultural se demonetizează. Apar, ca semne ale decadenţei, cultul actualităţii şi al fugitivului, cultura devine simplu divertisment, lipsită de stil (ceea ce demonstrează haosul). Cultura se prăbuşeşte datorită civilizaţiei, îndepărtându-se de viaţa ca atare. Omul devine un şurub (p. 155-156). Apar valorile maselor, prin opoziţie cu valorile celor puternici, ducând la o răsturnare a sistemului iniţial. „Cei slabi” inventează o falsă măreţie şi reuşesc s-o transforme în realitate. Masele inventează o nouă cultură care devine cultură dominantă. Aceasta ar fi egalitatea (p.161). De asemenea, inversiunea valorică ar fi principala armă de luptă a voinţelor slabe, fiind împlinită la nivelul evaluărilor perspectiviste, singurele prin care percepem ceea ce ne înconjoară (p. 163). În acelaşi capitol trei, domnul Bondor ne prezintă forme tradiţionale de scriere a 4 Revista Vox Philosophiae http://revista.filozofie.eu/ ISSN 2100-0069 istoriei, aşa cum le prezintă Nietzsche (pp. 169-172): a)istoria monumentală : În această modalitate întâlnim acea „tendinţă a istoricilor de a restitui marile culmi ale trecutului şi de a le permanentiza, de a le menţine vii şi prezente” (p. 169). b)istoria anticară : „Se caracterizează prin cultivarea cu evlavie a ceea ce durează din vechime, a continuităţii tradiţiilor în care prezentul îşi află rădăcinile” (p. 170). c)istoria critică : „Constă în puterea de a ne rupe de trecut, de a-l supune judecăţii prezentului şi de a-l condamna din perspectiva vieţii” (p. 171). În capitolul al patrulea, „Nihilism şi metafizică”, domnul Bondor introduce termenii de „nihilism” şi „metafizică”. Astfel, în primul subcapitol ni se vorbeşte despre o „falsificare” a istoriei europene ce constă în inventarea „valorilor supreme”, fiind privite, la început, ca fiind „imperative ale divinităţii” (p. 174). Nihilismul constă în deziluzia cu privire la „valorile superioare”, care devin goale; „adevărul” devine o iluzie, omul îşi pierde credinţa în valoarea sa (p. 176). Domnul Bondor identifică două tipuri de nihilism (ibidem): 1.nihilism pasiv : „Omul constată lipsa de sens a întregii realităţi, dar nu are forţa de a crea un nou sens”. 2.nihilism activ : „Omul se abandonează revoltei distructive”. În capitolul al cincilea, „În labirintul metafizicii”, domnul Bondor ne prezintă conceptul de metafizică, ca şi platonism, aşa cum este ea înţeleasă de Nietzsche. Domnul Bondor ne propune o „istorie a metafizicii, din vremea lui Aristotel şi până la Hegel” (pp.245-252). Un moment important al gândirii lui Nietzsche, „Moartea lui Dumnezeu”, e prezentată în subcapitolul „«Moartea lui Dumnezeu». Eliberarea pământului”. Acest lucru semnifică faptul că valorile supreme îşi pierd acest statut, locul lor fiind luat de cele slabe. „Moartea lui Dumnezeu are loc atunci când locul Lui este ocupat de o altă instanţă . Odată cu epoca modernă, centrul simbolic al lumii a devenit subiectul. Când omul s-a 5 Revista Vox Philosophiae http://revista.filozofie.eu/ ISSN 2100-0069 instituit ca ego cogito , deicidul devine inevitabil” (p. 256). Cartea domnului Bondor se prezintă ca o amplă descriere a gândirii nietzscheene, o complexă prezentare a conceptelor cu care filosoful german operează. Cartea sa are menirea de a ne purta prin labirintul ideilor lui Nietzsche, e un „dicţionar” ilustrat cu multiple citate şi îmbogăţit cu o cuprinzătoare bibliografie. Acest demers exegetic este bine venit, atât pentru studenţi, cât şi pentru cei pasionaţi de filozofie, dar şi de gândirea filosofului german. Pot spune că limbajul folosit este unul accesibil, exemplificator, iar discursul său are menirea de a te introduce în „experimentele lui Nietzsche”, să te provoace să descoperi „dansul universal al măştilor”. 6